S-582/2010

Mál þetta, sem dómtekið var fyrr í dag, er höfðað með ákæru lögreglustjórans á Suðurnesjum, útgefinni 26. júlí 2010, á hendur G-kvk-þgf H-kvk-þgf, kt. 000000-0000, Vatnsstíg 11, Reykjavík

„I. (008-2010-1667)

Fyrir umferðarlagabrot, með því að hafa miðvikudaginn 17. febrúar 2010, ekið bifreiðinni DA193, undir áhrifum ávana- og fíkniefna (Amfetamín í blóði mældist 85 ng/ml og Tetrahýdrókannbílnól í blóði mældist 0,7 ng/ml) frá bifreiðastæðum við Húsasmiðjuna og áleiðis að Stekk og til hægri á Njarðarbraut í Reykjanesbæ.

Telst háttsemi þessi varða við 1. mgr., sbr. 2. mgr. 45. gr. a, sbr. 5. gr. laga nr. 66/2006, sbr. 1. mgr. 100. gr. umferðarlaga nr. 50/1987.

II. (008-2010-2403)

Fyrir umferðarlagabrot, með því að hafa sunnudaginn 14. mars 2010, ekið bifreiðinni SS562, undir áhrifum ávana- og fíkniefna (Amfetamín í blóði mældist 110 ng/ml og kókaín í blóði mældist 25 ng/ml) Hringbraut í norður og svo Skólaveg til vesturs og þaðan inn á Sóltún í Reykjanesbæ.

Telst háttsemi þessi varða við 1. mgr., sbr. 2. mgr. 45. gr. a, sbr. 5. gr. laga nr. 66/2006, sbr. 1. mgr. 100. gr. umferðarlaga nr. 50/1987.

III. (008-2010-2403)

Fyrir fíkniefnalagabrot, með því að hafa sunnudaginn 14. mars 2010 á lögreglustöðinni í Keflavík, haft í vörslum sínum 4,03 g af kannabisefnum er hún geymdi í hægri vasa úlpu sinnar og lögregla fann við leit.

Telst háttsemi þessi varða við 2., sbr. 5. og 6. gr. laga um ávana- og fíkniefni nr. 65/1974, sbr. lög nr. 60/1980, sbr. lög nr. 13/1985 og lög nr. 68/2001.

Þess er krafist að ákærða verði dæmd til refsingar og til greiðslu alls sakarkostnaðar. Þess er einnig krafist að ákærða verði dæmd til sviptingar ökuréttar, skv. 101. og 102. gr. umferðarlaga nr. 50/1987, sbr. 25. gr. laga nr. 44/1993, 4. gr. laga nr. 57/1997 og 18. gr. laga nr. 66/2006.

Þess er krafist að ákærða verði dæmd til að sæta upptöku á 4,03 gr. af kannabisefnum, samkvæmt heimild í 6. mgr. 5. gr. laga nr. 65/1974, sbr. lög nr. 10/1997 og 68/2001, sbr. 2. mgr. 14. gr. reglug. nr. 233/2001.“

Ákærðu hefur verið birt fyrirkall þar sem þess er getið að sæki hún ekki þing megi hún búast við að fjarvist hennar verði metin til jafns við að hún viðurkenni að hafa framið brot það, sem hún er ákærð fyrir. Ákærða hefur ekki komið fyrir dóm. Með vísan til framanritaðs og samkvæmt heimild í 1. mgr. 161. gr. laga nr. 88/2008 um meðferð sakamála metur dómurinn fjarvist ákærðu sem viðurkenningu hennar á því að hafa framið brot það sem hún er ákærð fyrir og er réttilega heimfært til refsiákvæða í ákærunni. Gögn málsins styðja og þessa niðurstöðu.

Ákærða er fædd 1982. Hinn 18. júní 2003 gekkst ákærða undir greiðslu lögreglustjórasektar fyrir fíkniefnalagabrot og hinn 23. maí 2007 fyrir þjófnað og fíkniefnalagabrot. Hinn 24. október 2007 gekkst ákærða undir viðurlagaákvörðun, 70.000 króna sekt og sviptingu ökuréttar í fjóra mánuði, fyrir akstur undir áhrifum fíkniefna.

Refsing ákærðu þykir hæfilega ákveðin 250.000 króna sekt, sem greiðist til ríkissjóðs innan fjögurra vikna frá birtingu dómsins, ella sæti ákærða fangelsi í 22 daga.

Ákærða er svipt ökurétti í 3 ár frá birtingu dómsins að telja.

Þá er ákærðu gert að sæta upptöku á 4.03 g af kannabisefnum.

Loks er ákærðu gert að greiða 257.634 krónur í sakarkostnað.

R-kvk-nf B-kvk-nf héraðsdómari kveður upp dóminn.

Dómsorð:

Ákærða, G-kvk-nf H-kvk-nf, greiði 250.000 króna sekt til ríkissjóðs innan fjögurra vikna frá birtingu dóms þessa að telja, en sæti ella fangelsi í 22 daga.

Ákærða er svipt ökurétti í 3 ár frá birtingu dómsins að telja.

Ákærða sæti upptöku á 4,03 g af kannabisefnum.

Ákærði greiði 257.634 krónur í sakarkostnað.

R-kvk-nf B-kvk-nf